Cadillac DeVille

Η Cadillac DeVille ήταν ένα μεγάλο πολυτελές αυτοκίνητο της κατηγορίας F, που κατασκευάστηκε από την αμερικανική αυτοκινητοβιομηχανία Cadillac, από το 1958 έως το 2005, σε 8 διαδοχικές γενιές. Ιστορικά, η ονομασία DeVille εμφανίστηκε για πρώτη φορά στην Cadillac το 1949, ως μια ιδιαίτερα υψηλής ποιότητας έκδοση της Cadillac Series 62. Η επιτυχία που σημείωσε η έκδοση αυτή ήταν τόσο μεγάλη, που από το 1958, για τη σεζόν (model year) του 1959, η Cadillac διαχώρισε την DeVille από τη σειρά Series 62 και η DeVille έγινε μια ανεξάρτητη σειρά μοντέλων και στις επόμενες δεκαετίες παρήχθη σε 8 συνολικά γενιές. Σε όλες τις εκδοχές αμαξώματος που διατέθηκε, η Cadillac DeVille ήταν για πολλά χρόνια το πρώτο σε πωλήσεις πολυτελές αυτοκίνητο αμερικανικής κατασκευής. Οι κυριότεροι ανταγωνιστές του, ήταν τα Lincoln Continental αρχικά και από το 1980 (σεζόν του 1981) το Lincoln Town Car, καθώς και το Chrysler Imperial.

 Η ονομασία «DeVille» προήλθε από το γαλλικό de la ville ή de ville, που σημαίνει «της πόλης». Μάλιστα η ορθογραφία του ονόματος του αυτοκινήτου ποικίλλει, διότι εκτός από το «DeVille», οι ορθογραφίες «De Ville», «deVille» και «de Ville» μπορούν επίσης να βρεθούν σε διάφορα παλαιά δημοσιεύματα και στις αναγραφές του ονόματος στο πίσω μέρος των αυτοκινήτων σε κάποιες γενιές του. Κατά τη διάρκεια παραγωγής των γενεών της, προσφέρθηκε σε διάφορες εκδοχές αμαξώματος, τόσο ως 2-πορτο Coupe DeVille, όσο και ως 4-πορτο Sedan DeVille, ενώ τις σεζόν μεταξύ 1964 και 1970 υπήρξαν και εκδόσεις καμπριολέ. Ειδικότερα η Coupe DeVille έφτασε έως το 1993, στη λήξη της παραγωγής της 6ης γενιάς, και τότε καταργήθηκε οριστικά, λόγω μιας τεράστιας πτώσης του ενδιαφέροντος του αγοραστικού κοινού για τα 2-πορτα πολυτελή μοντέλα μεγάλων διαστάσεων. Τη σεζόν του 1997, όταν και έγινε μια έντονη ανανέωση στην 7η γενιά, το όνομα της μοναδικής εκδοχής αμαξώματος που είχε πλέον απομείνει, άλλαξε από Sedan DeVille σε DeVille σκέτο. Επίσης τότε, λόγω της διακοπής του ακόμα μεγαλύτερου σεντάν Cadillac Fleetwood το 1996, η DeVille έγινε η επίσημη ναυαρχίδα της Cadillac. Η όγδοη και τελευταία γενιά με το όνομα «DeVille» παρήχθη από τον Αύγουστο του 1999 έως τις 23 Ιουνίου 2005, φυσικά αποκλειστικά πλέον ως 4-πορτο σεντάν, και ήταν επίσης και τότε η επίσημη ναυαρχίδα της Cadillac. Μάλιστα η 8η γενιά της, συνέχισε μια μακροχρόνια παράδοση επιλογής μεγάλων μοντέλων της εταιρείας για επίσημα οχήματα του Προέδρου των Ηνωμένων Πολιτειών, καθώς μία θωρακισμένη και μακρύτερου μεταξονίου εκδοχή της, μοντέλο του 2001, υπήρξε το επίσημο προεδρικό αυτοκίνητο του Τζορτζ Μπους του νεότερου κατά τη διάρκεια της πρώτης θητείας του. Λόγω μιας αλλαγής που έγινε τότε στην ονοματολογία της Cadillac, η DeVille αντικαταστάθηκε το 2005 από την Cadillac DTS, που κατασκευάστηκε από τον Ιούλιο του 2005 έως τον Μάιο του 2011, σε μία μόνο γενιά, και η οποία μετά αντικαταστάθηκε από την Cadillac XTS τον Μάιο του 2012. Πρακτικώς, όμως, η DTS ήταν ένας ήπιος επανασχεδιασμός της DeVille 8ης γενιάς που διατήρησε το ίδιο τεχνολογικό υπόβαθρο και, κατά συνέπεια, θεωρήθηκε τότε από τον Τύπο και το κοινό ότι ήταν στην πραγματικότητα μία de facto DeVille 9ης γενιάς, με διαφορετικό όνομα, αντί για ένα πραγματικά καινούριο αυτοκίνητο. Με αυτή την αλλαγή του ονόματος, το μοντέλο ακολούθησε το νέο σύστημα ονοματολογίας με τα 3 γράμματα, που καθιέρωσε η Cadillac μεταξύ του 2002 και του 2005. Ειδικότερα, η DTS πήρε το όνομά της από την ισχυρότερη και με πληρέστερο εξοπλισμό έκδοση της DeVille, την DeVille DTS (DeVille Touring Sedan), όπως είχε συμβεί και με την Cadillac Catera και τη διάδοχο Cadillac CTS, καθώς και με την Cadillac Seville και τη διάδοχο Cadillac STS. Georg Amtmann: Cadillac. Lechner Verlag, Genf 1990, ISBN 3-85049-071-8. John Gunnell (Hrsg.): Standard Catalog of American Cars 1946–1975. 4. Auflage. Krause Publications, Iola WI 2002, ISBN 0-87349-461-X. James M. Flammang, Ron Kowalke: Standard Catalog of American Cars 1976–1999. 3. Auflage. Krause Publications, Iola WI 1999, ISBN 0-87341-755-0. Richard M. Langworth: Automobiles of the 1930s. Beekman House, New York 1980, ISBN 0-517-30994-7. Richard M. Langworth: Encyclopedia of American Cars 1930–1980. Beekman House, New York 1984, ISBN 0-517-42462-2. Cadillac Legacy Vehicles Cadillac DeVille official site στο Wayback Machine (αρχειοθετήθηκε August 1, 2003)